CELEX: 32020D0774
Language: hr
Date: 2020-06-08 00:00:00
Title: Provedbena odluka Vijeća (EU) 2020/774 od 8. lipnja 2020. kojom se Republici Finskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost

12.6.2020   
               
               
                  HR
               
               
                  Službeni list Europske unije
               
               
                  L 184/77
               
            
         PROVEDBENA ODLUKA VIJEĆA (EU) 2020/774
         od 8. lipnja 2020.
         kojom se Republici Finskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395. stavak 1. prvi podstavak,
         uzimajući u obzir prijedlog Europske komisije,
         budući da:
         
                     (1)
                  
                  
                     U skladu s člankom 287. točkom 5. Direktive 2006/112/EZ Finska može izuzeti od poreza na dodanu vrijednost („PDV”) porezne obveznike čiji godišnji promet ne prelazi protuvrijednost 10 000 ECU u nacionalnoj valuti prema tečaju na dan njezina pristupanja.
                  
               
                     (2)
                  
                  
                     Pismom koje je Komisija zaprimila 6. siječnja 2020. Finska je zatražila odobrenje za uvođenje posebne mjere odstupanja od članka 287. točke 5. Direktive 2006/112/EZ („posebna mjera”) od 1. siječnja 2021. do 31. prosinca 2024. kako bi povećala prag za izuzeće na 15 000 EUR. Tom bi posebnom mjerom porezni obveznici čiji godišnji promet ne prelazi 15 000 EUR bili izuzeti od određenih ili svih obveza u pogledu PDV-a utvrđenih u glavi XI. poglavljima od 2. do 6. Direktive 2006/112/EZ.
                  
               
                     (3)
                  
                  
                     Veći prag za posebnu odredbu za mala poduzeća utvrđenu u člancima od 281. do 294. Direktive 2006/112/EZ mjera je pojednostavnjenja jer može bitno smanjiti obveze malih poduzeća u pogledu PDV-a.
                  
               
                     (4)
                  
                  
                     U skladu s člankom 395. stavkom 2. drugim podstavkom Direktive 2006/112/EZ Komisija je pismom od 10. ožujka 2020. obavijestila ostale države članice o zahtjevu Finske. Pismom od 11. ožujka 2020. Komisija je obavijestila Finsku da raspolaže svim informacijama koje je smatrala potrebnima za procjenu zahtjeva.
                  
               
                     (5)
                  
                  
                     Posebna mjera u skladu je s Direktivom Vijeća (EU) 2020/285 (2). Tom je direktivom izmijenjena glava XII. poglavlje 1. Direktive 2006/112/EZ kojom se uređuje posebna odredba za mala poduzeća. Direktivom (EU) 2020/285 nastoje se smanjiti troškovi usklađivanja u pogledu PDV-a za mala poduzeća, ublažiti narušavanje tržišnog natjecanja i na nacionalnoj razini i na razini Unije te smanjiti negativni učinak prijelaza s izuzeća na oporezivanje (ono što je poznato kao učinak praga). Njome se ujedno nastoji olakšati ispunjavanje obveza za mala poduzeća i praćenje koje provode porezne uprave. Zatraženi prag od 15 000 EUR u skladu je s člankom 284. Direktive 2006/112/EZ, kako je izmijenjena Direktivom (EU) 2020/285.
                  
               
                     (6)
                  
                  
                     Posebna mjera fakultativna je za porezne obveznike. Porezni obveznici i dalje će se moći odlučiti da se na njih primjenjuju uobičajene odredbe PDV-a u skladu s člankom 290. Direktive 2006/112/EZ.
                  
               
                     (7)
                  
                  
                     Prema informacijama koje je dostavila Finska, učinak posebne mjere na ukupni iznos poreznog prihoda Finske koji je naplaćen u fazi konačne potrošnje bit će zanemariv.
                  
               
                     (8)
                  
                  
                     Posebna mjera neće nepovoljno utjecati na vlastita sredstva Unije koja proizlaze iz PDV-a jer će Finska izvršiti izračun naknade u skladu s člankom 6. Uredbe Vijeća (EEZ, Euratom) br. 1553/89 (3).
                  
               
                     (9)
                  
                  
                     S obzirom na to da Finska očekuje da će se primjenom višeg praga smanjiti obveze u pogledu PDV-a, a time i administrativno opterećenje i troškovi usklađivanja za mala poduzeća i porezna tijela te s obzirom na to da neće biti znatnog utjecaja na ukupni ostvareni prihod od PDV-a, Finskoj bi trebalo odobriti primjenu posebne mjere.
                  
               
                     (10)
                  
                  
                     Odobrenje za primjenu posebne mjere trebalo bi biti vremenski ograničeno. To vremensko ograničenje trebalo bi biti dostatno kako bi se omogućila procjena djelotvornosti i primjerenosti praga. Usto, Direktivom (EU) 2020/285 od država članica zahtijeva se da do 31. prosinca 2024. donesu i objave zakone i druge propise koji su potrebni radi usklađivanja s člankom 1. te direktive i da te odredbe primjenjuju od 1. siječnja 2025. Stoga je primjereno Finskoj odobriti primjenu posebne mjere do 31. prosinca 2024.,
                  
               DONIJELO JE OVU ODLUKU:
         
            Članak 1.
            Odstupajući od članka 287. točke 5. Direktive 2006/112/EZ, Finskoj se odobrava da od PDV-a izuzme porezne obveznike čiji godišnji promet nije veći od 15 000 EUR.
         
         
            Članak 2.
            Ova Odluka proizvodi učinke od dana priopćenja.
            Ova Odluka primjenjuje se od 1. siječnja 2021. do 31. prosinca 2024.
         
         
            Članak 3.
            Ova je Odluka upućena Republici Finskoj.
         
         
            Sastavljeno u Bruxellesu 8. lipnja 2020.
            
               
                  Za Vijeće
               
               
                  Predsjednica
               
               A. METELKO-ZGOMBIĆ
            
         
         
            (1)  SL L 347, 11.12.2006., str. 1.
         
         
            (2)  Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.).
         
            (3)  Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).